Nous Robers, dux de Bourgoigne, faisons savoir à tous ceus qui verront et orront ces presentes lettres que nous proumettons par nostre sairement donné sus sainctes evangiles à noble baron, nostre cher cousin et féal Othe, conte palatin de Bourgoigne et sires de Salins, que nous l’aiderons à grant force et à petite et le receterons contre touttes gens toutes les fois que nous en serons requis. excepté le Roy de France tant seulement qui est et qui sera, et les eglises esquiex nous sommes tenus ou royaume de France par l’houmage, et proumettons encore ou dit conte par nos sairemens donnez sus saintes evangiles que nous les hommes du dit conte qui partiront de sa terre ne retenrons ne recepterons en nostre terre desseur nous, ce se n’est en aucune de nos franches villes et qui soient franches du jour que ces lettres sont faites. Derechief nous proumettons au dit conte, par nostre sairement donné sus saintes evangiles, que nous ne croistrons ne acquerrons en ses fiez ne en ses rerefiez, ne sus lui en sa terre, ne en sa justice, ne en sa garde. Et toutes ces convenances dessus nomées proumettons nous audit conte, par nostre sairement donné sus saintes évangiles, garder et tenir tant comme il vivra et nous vivrons seulement, et sauf ce que se Jehan, cuens d’Aussoirre, seigneur de Roichefort, avait contens audit conte de Bourgongne, nous n’aiderions pas au dit conte de Bourgongne tant comme li dit Jehan, cuens d’Aussoire voudra faire droit pour nous, et se il ne vouloit fair droit pour nous, nous aiderions le conte de Bourgongne. Et pour que se soit ferme chose et estable, nous avons baillé au dit conte ces presentes lettres scellées de nostre seel, données à Besse le dimanche après la St Mathias l’an M.CC.LXX.IX.